Aston Martin Rapide

Η Aston Martin Rapide ήταν μεγάλο υπερπολυτελές 5-πορτο liftback σπορ αυτοκίνητο της κατηγορίας F, που παρήχθη από τη βρετανική εταιρεία σπορ αυτοκινήτων Aston Martin, από τον Μάιο του 2010 έως το 2020. Αντικαταστάθηκε από την Aston Martin DBX, που μπήκε στην παραγωγή στις 9 Ιουλίου 2020 και είναι το πρώτο SUV στην ιστορία της εταιρείας.

Ονομασία 

Η Rapide ήταν ο πολυαναμενόμενος διάδοχος του προηγούμενου σεντάν της εταιρείας, της Aston Martin Lagonda, η παραγωγή της οποίας είχε λήξει τον Ιανουάριο του 1990, δηλαδή 20 χρόνια πριν το λανσάρισμα της Rapide. Το όνομα «Rapide» («Ραπίντ») επελέγη ως αναφορά στην Lagonda Rapide, ένα πολυτελές σεντάν της εταιρείας Lagonda, η οποία είναι σήμερα μέρος της Aston Martin. Η σύγχρονη Aston Martin Rapide βασίστηκε στο σασί της Aston Martin DB9, αλλά με μακρύτερο κατά 30 εκατοστά μεταξόνιο.

Εισαγωγή 

Μία πρώτη εντύπωση για το νέο μοντέλο δόθηκε τον Ιανουάριο του 2006, στο Διεθνές Σαλόνι Αυτοκινήτου του Ντιτρόιτ, όταν και παρουσιάστηκε το αρχικό concept car. Η τελική έκδοση παραγωγής της Rapide αποκαλύφθηκε τον Σεπτέμβριο του 2009, στο Σαλόνι της Φρανκφούρτης. Τα πρώτα αντίτυπα κύλησαν από τη γραμμή παραγωγής τον Μάιο του 2010, με την βασική τιμή τότε στα 199.950 δολάρια. Στην Ευρώπη, η βασική της τιμή καθορίστηκε τότε στα 180.000 ευρώ, της τότε ισοτιμίας, χωρίς τους φόρους.

Τεχνικά στοιχεία 

 Κινητήρας: 5.935 cm³ V12 48-βάλβιδος βενζίνης
 Ισχύς: αρχικά 470 hp (350 kW; 477 PS). Από το 2013: 550 hp (410 kW; 558 PS)
 Ροπή: αρχικά 601 N·m (443 lb·ft). Από το 2013: 620 N⋅m (457 lb⋅ft)
 Επιτάχυνση 0 - 100 km/h: αρχικά σε 5,3 δευτερόλεπτα. Το 2013 - 2014, με την πρώτη αύξηση της ισχύος, σε 4,9 δευτερόλεπτα.
 Μέγιστη ταχύτητα: αρχικά στα 296 km/h. Το 2013 - 2014, με την πρώτη αύξηση της ισχύος, έφτασε τα 306 km/h.
 Κιβώτιο ταχυτήτων: αρχικά 6-τάχυτο αυτόματο 6HP26 της ZF, με Touchtronic 2. Από το 2014: 8-τάχυτο αυτόματο 8HP70 της ZF, με Touchtronic 3. Μαζί με την καθιέρωσή του, η ισχύς του κινητήρα αυξήθηκε λίγο ακόμα στους 552 hp (412 kW; 560 PS) και η ροπή στα 630 N·m (465 lb·ft), με την επιτάχυνση 0 - 100 km/h να φτάνει πλέον τα 4,4 δευτερόλεπτα και την τελική ταχύτητα τα 327 km/h.
 Συνιστώμενο καύσιμο: Super Plus αμόλυβδη βενζίνη.
 Μέση κατανάλωση: 18,7 λίτρα στα 100 χιλιόμετρα.
 Διαστάσεις ελαστικών:
 Εμπρός: 245/40 R20.
 Πίσω: 295/35 R20.

Rapide E 

Τον Απρίλιο του 2019, η Aston Martin παρουσίασε στην έκθεση της Σαγκάης, Κίνα, την Rapide E. Κατά την παρουσίασή της, είχε ανακοινώσει ότι θα ήταν το πρώτο αμιγώς ηλεκτρικό μοντέλο στην ιστορία της, καθώς και ότι η Rapide E θα παραγόταν σε μόλις 155 αντίτυπα, με την Aston Martin να συνεργάζεται με την Williams Advanced Engineering για τη δημιουργία του μοντέλου. Τελικώς όμως, σύμφωνα με πληροφορίες του βρετανικού τύπου, με βάση μια σχετική πηγή στις αρχές Ιανουαρίου του 2020, η Rapide E δεν θα βγει ποτέ στην παραγωγή. Η συγκεκριμένη πηγή, ανέφερε ότι η Aston Martin αποφάσισε να μην προχωρήσει στην παραγωγή αυτής της έκδοσης και, αντί για αυτό, να μετατρέψει το πρότζεκτ σε ένα ερευνητικό προϊόν για να βοηθήσει την εταιρεία να αναπτύξει την ατζέντα της για την ηλεκτροκίνηση. Επίσημα, ωστόσο, δεν υπήρξε σχετική ανακοίνωση από την Aston Martin.

Παραπομπές

Εξωτερικοί σύνδεσμοι 

 Τεχνικά χαρακτηριστικά της Aston Martin Rapide 
 Official Press Release  Detroit, 2006.
 Official Press Release  Graydon, 7 May 2010.
 Η επίσημη ιστοσελίδα της Aston Martin Rapide 

Αυτοκίνητα πολυτελείας
Σπορ αυτοκίνητα
Rapide
Βρετανικά αυτοκίνητα